Passasiers beseer toe vliegtuig-hyser kantel | Netwerk24
Passasiers beseer toe vliegtuig-hyser kantel
Deur Jackie Kruger 17 Desember 2019 16:18
Minstens vyf mense, onder wie drie passasiers, is beseer toe 'n hys-eenheid waarmee hulle uit 'n vliegtuig gelaai sou word by die Hosea Kutako-lughawe in Windhoek, Namibië, agteroor kantel.
Die toneel Vrydagaand op die Hosea Kutako-lughawe in Windhoek, Namibië. Foto: Verskaf
Die voorval het Vrydag omstreeks 21:20 gebeur.
Air Namibia het by navraag in 'n verklaring gesê ses passasiers op vlug SW708 en twee van sy personeellede was betrokke toe dié bystandtoestel vir passasiers by die lughawe nie behoorlik werk nie.
Met die aankoms van vlug SW728 (Johannesburg na Windhoek) en vlug SW708 (Kaapstad na Windhoek) het die operateur twee passasiers van 'n vorige vlug wat bystand benodig het, sonder probleme op die aanloopbaan gekry. Maar toe hy passasiers van vlug SW708 aflaai, het die eenheid agteroor gekantel.
Die passasiers en personeellede van Air Namibia het agteroor geval en is lig beseer. Die lughawe se brandweerdiens is ontbied en 'n ambulans is uitgestuur. Die beseerdes is na die Lady Pohamba- private hospitaal in Windhoek gebring.
Drie passasiers is ná waarneming ontslaan en nog drie is in die hospitaal opgeneem. Drie personeellede van die lugdiens is tot Woensdag afgeboek.
'n Voorlopige ondersoek dui op 'n breuk in 'n lasplek wat deur die vervaardiger gesweis is.
Volgens Air Namibia word sy toerusting gediens en gereeld in stand gehou ingevolge die vervaardiger se standaarde. Die spesifiek eenheid is in November gediens.
Air Namibia sê hy beskou die voorval in 'n ernstige lig. 'n Span kundiges is aangestel om die oorsaak vas te stel en aanbevelings te maak sodat die lugdiens se skoon veiligheidsrekord behoue kan bly. Die gebruik van die eenheid is opgeskort totdat dit veilig verklaar word vir gebruik.
So lyk dit van naderby. Foto: Verskaf
'n Verklaring oor die voorlopige ondersoek sal binnekort bekend gemaak word. Air Namibia het sy spyt oor die voorval uitgespreek en die beseerdes 'n spoedige herstel toegewens.
Die Namibiese koerant Republikein berig 'n senior Ugandese kabinetslid en sy vrou was onder die passasiers. Die passasiers was meestal bejaardes, of mense wat ondersteuning nodig gehad het omdat hulle in Kaapstad geopereer is.
'n Man wat saam met sy broer op die vlug was, is deur Netwerk24 op WhatsApp gekontak. Hy sê "die saak raak nou sensitief" en dat nie sy of sy familie se name gepubliseer moet word nie. Volgens Republikein het dié man sy enkel gebreek.